Document ID: 32013R0467

IZVEDBENA UREDBA KOMISIJE (EU) št. 467/2013
z dne 16. maja 2013
o spremembi Uredbe (ES) št. 206/2009 o vnosu osebnih pošiljk proizvodov živalskega izvora v Skupnost v zvezi z informacijami na plakatih, ki morajo biti zagotovljene potnikom in splošni javnosti
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Direktive Sveta 2002/99/ES z dne 16. decembra 2002 o predpisih v zvezi z zdravstvenim varstvom živali, ki urejajo proizvodnjo, predelavo, distribucijo in uvoz proizvodov živalskega izvora, namenjenih prehrani ljudi (1), in zlasti tretje alinee člena 8(5) Direktive,
ob upoštevanju naslednjega:
(1)
Uredba Komisije (ES) št. 206/2009 (2) določa pravila glede vnosa nekomercialnih osebnih pošiljk proizvodov živalskega izvora v Unijo, ki so del osebne prtljage potnikov ali so dostavljene zasebnikom v majhnih količinah ali so bile naročene na daljavo (na primer po pošti, telefonu ali internetu).
(2)
Člen 3 Uredbe (ES) št. 206/2009 zahteva, da države članice zagotovijo, da so potniki, ki prispejo iz tretjih držav, na vseh vstopnih točkah v Unijo seznanjeni z veterinarskimi pogoji, ki veljajo za osebne pošiljke, ki se vnašajo v Unijo. Informacije potnikom morajo zajemati vsaj informacije z enega od plakatov iz Priloge III k navedeni uredbi. Plakata vsebujeta informacije o odstopanjih za nekatere tretje države v geografski bližini in z omejenim tveganjem za zdravje živali.
(3)
Ena od teh držav je Hrvaška. Pod pogojem, da začne Pogodba o pristopu Hrvaške veljati, je treba vnos za to državo z dnem začetka veljavnosti Pogodbe črtati z navedenih plakatov.
(4)
Za boljšo razumljivost sporočila za potnike in splošno javnost je njegovo besedilo in obliko primerno tudi nekoliko spremeniti.
(5)
Prilogo III k Uredbi (ES) št. 206/2009 bi bilo zato treba ustrezno spremeniti.
(6)
Ukrepi iz te uredbe so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO UREDBO:
Člen 1
Priloga III k Uredbi (ES) št. 206/2009 se nadomesti z besedilom iz Priloge k tej uredbi.
Člen 2
Ta uredba začne veljati pod pogojem in na dan začetka veljavnosti Pogodbe o pristopu Hrvaške.
Ta uredba je v celoti zavezujoča in se neposredno uporablja v vseh državah članicah.
V Bruslju, 16. maja 2013

Labels: 17
5
10
0
3
6
18
15